《次韵欧阳叔向水中月》
宋代·王庭圭

月从海底转天心，影落长江海共深。倒卓玉轮窥白兔，平看波面拥黄金。

魄随秋水流无尽，光射寒潭晓未沈。此月已曾经照古，又观古月照如今。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。